钦定古今图书集成/明伦汇编/官常典/第483卷 > 贺若敦
## 钦定古今图书集成/明伦汇编/官常典/第483卷 > 贺若敦

按《周书》本传，敦，代人也。父统，为东魏颍州长史。大统
二年，执刺史田迅，以州降至长安。魏文帝谓统曰：“‘卿
自颍川从我，何日能忘’？即拜右卫将军、散骑常侍、兖
州刺史，赐爵当亭县公。寻除北雍州刺史。卒赠侍中、
燕朔恒三州刺史、司空公，谥曰哀。”敦少有气干，善骑
射。统之谋执迅也，虑事不果，又以累弱既多，难以自
拔。沉吟者久之敦时年十七乃进策曰：“大人往事葛
荣已为将帅后入尔朱，礼遇犹重。韩陵之役屈节高
欢既非故人。又无功效今日委任无异于前者正以
天下未定方藉英雄之力一旦清平，岂有相容之理
以敦愚计，恐将来有危亡之忧愿思全身远害不得有所顾念也。”统乃流涕从之，遂定谋归太祖。时群盗
蜂起，各据山谷。大龟山贼张世显潜来袭统，敦挺身
赴战，手斩七八人，贼乃退走。统大悦，谓左右僚属曰：
“我少从军旅，战阵非一，如此儿年时胆略者，未见其
人。非惟成我门户，亦当为国名将。”明年，从河西独孤
信于洛阳被围，敦弯弓三石，箭不虚发。信大奇之，乃
言于太祖。太祖异之，引置麾下，授都督，封安陵县伯，
邑四百户。尝从太祖校猎于甘泉宫，时“围人不齐，兽
多逃逸。太祖大怒，人皆股战。围内惟有一鹿，俄亦突
围而走。敦跃马驰之，鹿上东山，敦弃马步逐，至山半，
便掣之而下。太祖大悦，诸将因得免责。”累迁太子庶
子、抚军将军、通直散骑常侍、大都督、车骑大将军、散
骑常侍、仪同三司，进爵广乡县侯。敦既有武艺，太祖
恒欲以将帅任之。魏废帝二年，拜右卫将军。俄加骠
骑大将军、开府仪同三司，进爵为公。时岷蜀初开，民
情尚梗，巴西人谯淹据南梁州，与梁西江州刺史王
开业共为表里，扇动群蛮。太祖令敦率军讨之。山路
艰险，人迹罕至，敦身先将士，攀木缘崖，倍道兼行，乘
其不意。又遣仪同扶猛破其别帅向镇侯于白帝。淹
乃与开业并其党泉玉成、侯造等，率众七千，口累三
万，自垫江而下，就梁王琳。敦邀击，破之。淹复依山立
栅，南引蛮帅向白彪为援。敦设反间，离其党与，因其
懈怠，复破之，斩淹，尽俘其众。进爵武都公，增邑通前
一千七百户，拜典祀中大夫。寻出为金州都督、七州
诸军事、金州刺史向白彪又与蛮帅向五子等聚众
为寇，围逼信州。诏敦与开府田弘赴救，未至而城已
陷。进与白彪等战破之，俘斩二千人。仍进军追讨，遂
平信州。是岁，荆州蛮帅文子荣自号仁州刺史，拥逼
土人，据沮漳为逆。复令敦与开府潘诏讨之，擒子荣，
并掳其众。武成元年，入为军司马。自江陵平后，巴、湘
之地并内属，每遣梁人守之。至是，陈将侯瑱、侯安都
等围逼湘州，遏绝粮援，乃令敦率步骑六千，度江赴
救。瑱等以敦孤军深入，规欲取之。敦每设奇伏，连战
破瑱，乘胜径进，遂次湘州。因此轻敌，不以为虞。俄而
霖雨不已，秋水汎溢，陈人济师，江路遂断。粮援既绝，
人怀危惧。敦于是分兵抄掠，以充资费，恐瑱等知其
粮少，乃于营内多为土聚，覆之以米，集诸营军士，人
各持囊，遣官司部分，若欲给粮者。因召侧近村民，阳
有所访问，令于营外遥见，随即遣之。瑱等闻之，良以
为实，乃据守要险，欲旷日以老敦师。敦又增修营垒，
造庐舍，示以持久，湘罗之间，遂废农业，瑱等无如之
何。初，土人亟乘轻船，载米粟及笼鸡鸭以饷瑱军，敦
患之，乃伪为土人装船，伏甲士于中，瑱兵人望见，谓
饷船之至，逆来争取敦甲士，出而擒之。敦军数有叛
人乘马投瑱者，辄纳之。敦又别取一马，牵以趣船，令
船中遂以鞭鞭之，如是者再三，马便畏船不上。后伏
兵于江岸，遣人以招瑱军，诈称投附。瑱便遣兵迎接，
竞来牵马。马既畏船不上，敦发伏掩之，尽殪此后实
有馈饷。及亡命奔瑱者，犹谓敦之设诈，逆遣捍击，并
不敢受。相持岁馀，瑱等不能制，求借船送敦度江，敦
虑其或诈，拒而弗许。瑱复遣使谓敦曰：“骠骑在此既
久，今欲给船相送，何为不去？”敦报云：“湘州是我国家
之地，为尔侵逼。敦来之日，欲相平殄，既未得一决，所
以不去。”瑱后日复遣使来，敦谓使者云：“必须我还，可
舍我百里，当为汝去。”瑱等留船于江，将兵去津路百
里，敦、觇知非诈，徐理舟楫，勒众而还。在军病死者十
五六。晋公护以敦失地无功，除名为民。保定二年，拜
工部中大夫。寻出为金州总管、七州诸军事、金州刺
史。三年，从柱国杨忠引突厥破齐长城，至并州而还。
以敦为殿，别封一子顺义县公，邑一千户。五年，除中
州刺史，镇函谷。敦恃功负气，顾其流辈皆为“大将军，
敦独未得。兼以湘州之役，全军而反，不蒙旌赏，翻被
除名，每怀怨怒。属有台使至，乃出怨言。”晋公护怒，遂
征敦还，逼令自杀，时年四十九。建德初，追赠大将军，
谥曰“烈。”